**Steletovo priznanje za leto 2023 prejme**

**Matevž Remškar, umetnostni zgodovinar, konservator**

**Slovensko konservatorsko društvo podeljuje priznanje**

**Matevžu Remškarju**

**za uspešno vodenje kompleksne konservatorsko-restavratorske obnove in revitalizacije baročne oltarne opreme in stenskih poslikav v cerkvi sv. Jurija v Šenčurju**

Baročna cerkev sv. Jurija v Šenčurju je bila leta 2003 razglašena za kulturni spomenik in v zadnji četrtini 20. stoletja postopoma obnovljena. V tem obdobju so bile očiščene tudi stenske poslikave Franca Jelovška (1700–1764) na kupolastem stropu v prezbiteriju iz leta 1750 ter leta 2014 obnovljen izvirni baročni kip sv. Jurija iz osrednje niše glavnega oltarja, ki je bil do leta 2022 prezentiran na pročelju nad vhodom v cerkev. Cerkev je bila v prvi polovici 18. stoletja zgrajena na mestu starejše srednjeveške predhodnice. Arhitektura predstavlja za sredino 18. stoletja značilno baročno enoladijsko stavbo z bogatim baročnim oltarjem, katerega prevladujoča rokokojska ornamentike oltarnega nastavka je šenčurski oltar že pred posegi postavljala v čas druge polovice 18. stoletja.

Leta 2021 se je na pobudo župnika Urbana Kokalja po večletnih pripravah začelo konserviranje-restavriranje kvalitetne baročne cerkvene opreme. Za projekt je bil odgovoren Matevž Remškar, magister umetnostne zgodovine. Ob sondažnih raziskavah oltarne arhitekture in kipov je bilo ugotovljeno, da je bil oltar večkrat preslikan, temeljito pa ga je obnovil Štefan Šubic z delavnico leta 1883, ko so tudi zamenjali osrednji kip sv. Jurija. Med deli je bil odkrit podpis avtorja izvirne poslikave oltarja, Petra Janežiča iz Komende z letnico 1760, ki je dolgo veljal za kiparja, napis pa dokončno potrjuje, da je bil Janežič slikar oz polikromator, medtem ko lahko po mnenju vodilnih barokistov na Slovenskem zasnovo oltarne arhitekture pripišemo Francu Jelovšku, ki je tudi poslikal notranjost prezbiterija. Slikarija predstavlja učinkovit kontrast dramatičnemu kiparskemu boju v ospredju, ki izžareva zaupanje v zmago dobrega.

Vse navedeno je pred odgovornega konservatorja postavljalo izjemno kompleksno konservatorsko nalogo in vpletene soočalo z dilemami in vprašanji, ki so presegali običajne konservatorske izzive. Ambiciozen projekt je bil vendarle nekoliko tvegan, saj so bili nekateri elementi nepopravljivo uničeni leta 1883, medtem ko so bili drugi neodstranljivo dodani, zaradi česar je bilo pričakovati, da bo med delom potrebno skleniti dodatne kompromise. Zaradi zahtevnosti odločitev ter ne nazadnje konservatorske in konservatorsko-restavratorske etike, ki narekuje izjemno previdnost pri odstranjevanju kasnejših posegov z namero prezentacije izvirne podobe, ki je v preteklosti opravičila prenekatero rekonstrukcijo, je Remškar skupaj z ekipo restavratorjev predlagal oblikovanje tehtne in medinstitucionalno oblikovane strokovne komisije. Ob tem konservator Remškar ni zanemaril izjemnega pomena vključevanja laične javnosti, saj je ozaveščanje javnosti in razlaga predlaganih posegov z možnostjo vključevanja v aktivno razpravo, ključno pri pozitivnem sprejemanju posegov tudi med ljudmi. Prav tako je na pobudo odgovornega konservatorja potekala intenzivna popularizacija projekta z obveščanjem javnosti o spoznanjih in odločitvah stroke.

Končno smelo konservatorsko odločitev, da so odkritja – med katerimi je bilo pomembno predvsem odkritje, da je celotna stena za oltarjem izvirno poslikana z Jelovškovo iluzionistično pokrajino ter stebrno arhitekturo, ki je dopolnjevala in uokvirila osrednji kiparski prizor oltarja - tako pomembna za razumevanje celovitosti in pojavnost obravnavanega oltarja, da jih ni mogoče zanemariti. Izjemna pa tudi za razumevanje poznobaročnega kiparstva na Slovenskem, zaradi česar je konservator sprejel drzno odločitev, da se je celotna oltarna kompozicija restavrira, v celoti so bile odkrite Jelovškove poslikave, na prvotno pozicijo oltarne niše pa je bil (tudi na željo lastnika) vrnjen izvirni kip sv. Jurija. To je oltarju vrnilo njegovo izjemno kompozicijsko uravnoteženost in baročno kiparsko odličnost ter nenazadnje oltar postavilo na zemljevid baročne altaristike. Matevž Remškar je s korektnim sodelovanjem uspel uspešno krmariti med dilemami. Njegov poseben prispevek k uspešni razrešitvi zapletenih strokovnih dilem o načinu in obsegu končne prezentacije je tehten razmislek o problematiki oltarja in njegove prezentacije, ki ga je utemeljil z objavljeno razpravo v Umetnostni kroniki, kar predstavlja zaključek odmevne akcije v letu 2023.

Zgleden način pristopa k razreševanju dilem nas ponovno opozarjata, da je potrebno pri vseh posegih, vedno spoštovati dosledno načrtovanje, ki se mora začeti z raziskavami in nujno zaključiti z objavo v strokovnih publikacijah. Zasluga zglednega strokovnega pristopa k projektu je tudi pogosto omenjena in želena popularizacija, ki je prepogosto zanemarjena. Poudariti pa velja, da je bil projekt uspešno izveden tudi zaradi odličnega sodelovanja in podpore župnika Urbana Kokalja ter izjemnega strokovnega dela obeh restavratorskih ekip, ekipe Restavratorstva Kavčič d.o.o. in ekipe Restavratorskega centra ZVKDS ter seveda finančne podpore Ministrstva za kulturo in Občine Šenčur.

**Osebna angažiranost, predanost znanstvenemu in strokovnemu delu, pa tudi razumevanje pomena popularizacije in sodelovanja strokovne in laične javnosti, odlikujejo Remškarjev pristop k projektu konservatorsko-restavratorske obnove in revitalizacije baročne oltarne opreme in stenskih poslikav v cerkvi sv. Jurija v Šenčurju. Posebej pa velja še izpostaviti tudi njegovo zavedanje pomena razvijanja konservatorske teorije, ki se ji Matevž Remškar posveča tako v pripravah na projekte kot tudi pri analizi posegov, kar pomembno doprinaša k razvoju konservatorske stroke in postavlja tako pristop k obnovi pričujočega oltarja kakor tudi drugih konservatorskih odločitev v konservatorski teoretski kontekst.**